’Tatu ña‑kuñi ñayɨvɨ ndyeꞌe‑chi chii‑ndo,
koto‑ndo tyi xiꞌna‑ka chii maí ña‑ikuñi‑chi ndyeꞌe‑chi.
Ta tatu cha‑ñayɨvɨ ndyachika chakuenda nuu ñuꞌu ñayɨ́vɨ́ kuu‑ndo,
kuakuñi‑chi chii‑ndo tyi ñayɨvɨ maa‑chi kuu‑ndo,
soko chakatyi tyi ña‑suvi‑ka ñayɨvɨ ndyachika chakuenda nuu ñuꞌu ñayɨ́vɨ́ kuu‑ndo tyi maí ikachin chii‑ndo tyañu ñayɨvɨ yukuan,
ta yukuan kuenda ña‑kuñi‑chi ndyeꞌe‑chi chii‑ndo.
Ta ndukuꞌun iñi‑ndo tuꞌun ikaꞌín chii‑ndo:
“Musu,
ña‑kaꞌnu‑ka ñayɨvɨ kuu‑chi cha‑kuu patroon‑chi.”
Ta tatu isaꞌa‑chi cha‑ña‑vaꞌa chií,
takuan tuku kuasaꞌa‑chi cha‑ña‑vaꞌa chii‑ndo.
Ta tatu ichindyakuu‑chi tuꞌun kaꞌín,
takuan tuku kuakundyakuu‑chi tuꞌun kaꞌan‑ndo.
Soko tandɨꞌɨ takuan kuasaꞌa ñayɨvɨ chii‑ndo chakatyi tyi chinu iñi‑ndo sɨví tyi ña‑nakoto‑chi chii ra‑ityandaꞌa chií.
’Ta tatu yúꞌú,
ta ña‑vachí kaꞌín chii‑chi,
makoo kuatyi‑chi,
soko vityin makuvi kaꞌan‑chi tyi ña‑taꞌan‑chi kutuñi‑chi chakatyi kuatyi‑chi.
Ta ñayɨvɨ ña‑kuñi ndyeꞌe chií,
ña‑kuñi tuku‑chi ndyeꞌe‑chi chii Sutí.
Ta tatu yúꞌú,
ta ñi‑ña‑isaꞌí cha‑íyò cha‑makuvi saꞌa inka ñayɨvɨ ndyeꞌe‑chi,
ta makoo kuatyi‑chi.
Soko vityin chaindyeꞌe‑chi ta ña‑kuñi‑chi ndyeꞌe‑chi chií ta chii Sutí.
Ta takuan kuvi tyi kuñi‑chi chinu tuꞌun cha‑kaꞌan nuu tutu ley Ndyoo ichaꞌa‑ra chii‑chi nuu kaꞌan‑chi tyeꞌen:
“Ña‑tuvi cha‑isaꞌí,
ta ña‑kuñi‑chi ndyeꞌe‑chi chií.”
’Ta nuu ndyaa Sutu‑yo Ndyoo iyo ra‑kuakuꞌva tundyee iñi chii‑ndo.
Ta Tatyi Ii Ndyoo kuu‑ra,
ta nuu ndyaa Ndyoo vachi‑ra,
ta sañaꞌa‑ra cha‑ndaa chii‑ndo.
Ta kuasakichí chii‑ra nuu ndyaa‑ndo,
ta kuakaꞌan‑ra cha‑ndaa yoo ra‑kuí.
Ta takuan tuku kuanakaꞌan ndyoꞌo cha‑ndaa yoo ra‑kuí tyi ichindyaa‑ndo chiꞌín kuandya kɨvɨ ikichaꞌí satyiñí.
’Ta tuꞌun iꞌya kaꞌín chii‑ndo tyi mandɨꞌɨ cha‑chinu iñi‑ndo chií.
Ta kuatavañiꞌi ñayɨvɨ chii‑ndo veñuꞌu sinagoga,
ta kuachaa kɨvɨ tyi kuakoo ñayɨvɨ kaꞌñi chii‑ndo,
ta kuakuñi iñi‑chi tyi kuꞌva taꞌan iñi Ndyoo saꞌa‑chi.
Ta takuan kuasaꞌa‑chi tyi ña‑nakoto‑chi chii Sutu‑yo Ndyoo ta ñi‑chii maí.
Ta tuꞌun iꞌya kaꞌín chiꞌin‑ndo tyi nachaa kuꞌva kuakuu takuan,
ta kuandukuꞌun iñi‑ndo tyi chaikaꞌín chii‑ndo.
Ta ña‑ikaꞌín tuꞌun iꞌya cha‑ikunuu tyi ndyaí chiꞌin‑ndo.